בתחילה, למדה ג'ון בבית ספר לזרים, ומאוחר יותר לפי הצעת אביה עברה לבית הספר היסודי מידונג שבסיאול, על מנת לתרגל טאקוונדו. בשל מוצאה המעורב, ג'ון התמודדה לעיתים קרובות עם בריונות ואפליה בבית הספר, ורצתה "להתמזג" ולהיראות קוריאנית יותר באמצעות צביעת שיערה לשחור, שינוי צבע עיניה ועשיית ניתוחים פלסטיים בעיניים ובאף. בערך בתקופה זו, צפתה ג'ון בקליפ לשיר "Don't Stop the Music" של ריהאנה, שהיה לקליפ הראשון שראתה אי פעם וסימן את נקודת ההתחלה של רצונה להיות זמרת. בשנתה הרביעית בבית הספר היסודי, נבחנה ג'ון באודישנים לחברות בידור שונות בדרום קוריאה, וזכתה לתמיכה מצד הוריה. בשנת 2013, כחלק מצוות ההדגמה של הטאקוונדו בבית הספר בו למדה, היא הופיעה בספיישל יום הילד של תוכנית הספורט "Let's Go! Dream Team Season 2", שם התחברה עם הקומיקאי פארק ג'ון-היונג . באותה שנה היא שרה והופיעה בקליפ לחינוך באנגלית.
קריירה.
2014–2017: התחלת הקריירה, I.O.I.
באוגוסט 2014, הופיעו ג'ון, אמה וסבתה לזמן קצר בתוכנית האירוח Hello Counselor של KBS2, בקהל שבאולפן. ג'ון לוהקה לתפקיד קטן לצד אחותה בסרט "Ode to My Father" משנת 2014, של הבמאי יון ג'-קיון, שאביה הכיר ואשר נזקק לשני ילדים דו-גזעיים. באותה השנה, נבחנה ג'ון לחברת התקליטים JYP אנטרטיינמנט עם השיר "Lonely" של להקת הבנות 2NE1 והתקבלה לתוכנית המתלמדים של החברה. בשנת 2015, היא הופיעה לצד מתלמדות אחרות בקליפ "Stop Stop It" של הלהקה Got7, השייכת לחברה. במאי 2015, השתתפה ג'ון בתוכנית המציאות Sixteen של רשת Mnet, שם התמודדה מול 15 מתלמדות אחרות מהחברה כדי להבטיח מקום בלהקת הבנות הראשונה שלה מזה חמש שנים (כיום Twice), לאחר הקמת הלהקה מיס איי, אך הודחה בסיבוב האחרון והמשיכה כמתלמדת. מייסד JYP אנטרטיינמנט, פארק ג'ין-יונג הצהירה שיש לה את הפוטנציאל הגבוה ביותר מבין המתחרים, אולם היא עדיין לא מוכנה.
בינואר 2016, השתתפה ג'ון בתחרות "Produce 101" כנציגת החברה שלה, וסיימה במקום הראשון עם 858,333 קולות. לאחר שהשלימה תקופת הכשרה של שנתיים וחצי, הוכרזה ג'ון בגיל 15 כחברה בלהקת הבנות I.O.I שהוקמה בתוכנית, וב-4 במאי פורסם המיני-אלבום הראשון של הלהקה, "Chrysalis", על ידי חברת התקליטים YMC אנטרטיינמנט. בהמשך, נכללה ג'ון בלהקת הבת של I.O.I, הכוללת אותה ושש חברות נוספות. ב-9 באוגוסט, הוציאה הלהקה את הסינגל "Whatta Man", שדורג לראשונה במקום ה-2 במצעד הדיגיטלי של Gaon. ב-29 באוגוסט, שיתפה ג'ון פעולה עם חברות להקת I.O.I, צ'וי יו-ג'ונג, צ'ונגהא וקי הווי-היון מהלהקה DIA בסינגל הדיגיטלי, "Flower, Wind and You". הסינגל דורג במקום ה-42 במצעד הדיגיטלי של Gaon. באוקטובר, נבחרה ג'ון להיות המנחה החדשה של התוכנית "The Show" של SBS MTV, לצד וושין, חבר בלהקת הבנים Up10tion.
ב-9 בינואר 2017, אושר שג'ון חתמה על חוזה רשמי עם JYP אנטרטיינמנט. עם זאת, נחשף כי עדיין לא הוחלט מה עתידה בחברה. הפעילות של ג'ון עם I.O.I הסתיימה במהרה לאחר פירוקה הלהקה ב-29 בינואר 2017. זמן קצר לאחר מכן, היא הצטרפה לצוות השחקנים הקבוע בעונה השנייה של התוכנית "Sister's Slam Dunk". ב-9 במרץ, הוציאה ג'ון עם אריק נאם סינגל דיגיטלי שיתופי בשם "". הסינגל דורג לראשונה במקום ה-16 במצעד הדיגיטלי של Gaon. ב-12 במאי, הצטרפה ג'ון ל-Unnis, להקה מיוחדת שנוצר על ידי צוות ההפקה של Sister's Slam Dunk 2. הלהקה הוציאה את הסינגלים המובילים "" ו-"Lalala Song". עם פרסומם, דורגו הסינגלים הדיגיטליים בשיאם במקומות ה-2 וה-48 בהתאמה במצעד הדיגיטלי של Gaon, ובמקומות ה-10 וה-22 בהתאמה במצעד שירי העולם הדיגיטליים של בילבורד. "" זכה למכירות של למעלה מ-950,000 עותקים דיגיטליים עד סוף השנה.
ב-28 במרץ 2017, הצטרפה ג'ון לתוכנית הבידור האינטרנטית של רשת KBS, "Idol Drama Operation Team". הצילומים האחרונים לתוכנית התקיימו ב-9 במאי. שבע חברות הקאסט הקימו להקת בנות בשם "Girls Next Door" והוציאו סינגל כחלק מהפסקול של התוכנית. השיר, ששמו "Deep Blue Eyes", נכתב והולחן על ידי ג'יניונג, חבר להקת הבנים B1A4, ופורסם ב-14 ביוני, על ידי וורנר מיוזיק קוריאה. הלהקה הופיעה לראשונה ב-14 ביולי, בתוכנית "Music Bank". בנובמבר 2017, השתתפה ג'ון בסינגל הדיגיטלי "Nov to Feb" של יון. ק, בכיר בחברת התקליטים. ג'ון אף הוזמנה לבצע את השיר בשידור מיוחד בשם "Jun.K X Rooftop Live" בפלטפורמת הסטרימינג בשידור חי "V Live".
2018–הווה: קריירת סולו.
ב-20 באוגוסט 2018, בתום סיום החוזה, עזבה ג'ון את JYP אנטרטיינמנט, לאחר דיון רשמי והסכמה הדדית. בחודש שלאחר מכן, היא חתמה על חוזה בלעדי עם חברת הבת העצמאית של YG אנטרטיינמנט, The Black Label, בה חתום, בין היתר, זמר ה-R&amp;B הדרום קוריאני Zion.T. זמן קצר לאחר פגישתה עם המנכ"ל, טדי פארק, חשפה ג'ון כי הצטרפה לחברה, תוך שהיא מציינת את האותנטיות שלו ומדמיינת את עתידה בחברה. בנוסף, האמינה ג'ון שהחברה תסייע לה בצמיחתה הן כאמנית והן כאדם, בהתאם לתחומי העניין שלה, או לחלופין לקידום מכירות ופרסומים הנראים לעיתים קרובות בתעשייה.
ב-25 בפברואר 2019, חשפה החברה כי ג'ון מתכוננת לעשות את הופעת הבכורה שלה כאמנית סולו עם סינגל מוביל שהפיק טדי פארק. סינגל הבכורה שלה, "Birthday", יצא לאור ב-13 ביוני לצד וידאו קליפ, שצבר 4 מיליון צפיות ב-24 השעות הראשונות שלו ביוטיוב. ב-15 ביוני, בהיותה בת 18, ערכה ג'ון את הופעת הבכורה הראשונה שלה כסולנית בתוכנית "Show! Music Core", בביצוע הסינגל "Birthday" וכן הבי סייד "Outta My Head". השירים נכנסו למצעד שירי העולם הדיגיטליים של בילבורד, ודורגו במקומות ה-5 וה-9 בהתאמה, בעוד ש-"Birthday" הגיע בנוסף למקומות ה-22 וה-18 במצעד הדיגיטלי של Gaon ובקיי-פופ 100 של בילבורד קוריאה, בהתאמה. בהמשך, הצטרפה ג'ון לצוות השחקנים של "Law of the Jungle in Chuuk" עם אביה, ולפאנל המנחים של "Lose If You Envious".
ב-28 במרץ 2020, עלתה תוכנית המציאות "I Am Somi" לערוץ היוטיוב של The Black Label, הבנויה מסדרת ולוגים יומיים של הזמרת. בפרק השישי, חשפה ג'ון כי הסינגל הבא שלה נדחה והסדרה נקטעה בגלל מגבלות נסיעה עקב מגפת הקורונה. ב-14 ביולי, אושר שג'ון תוציא את הסינגל החדש שלה ב-22 ביולי, ושמו "What You Waiting For". ב-20 ביולי, במקביל להוצאת "What You Waiting For", חתמה ג'ון באינטרסקופ רקורדס, שתייצג אותה לצד יוניברסל מיוזיק גרופ, מחוץ לאסיה. ב-6 באוגוסט 2020 זכתה ג'ון בגביע מופע המוזיקה הראשון שלה עם הסינגל החדש ב-"M Countdown" של רשת Mnet.
ב-1 במרץ 2021, הוזמנה ג'ון על ידי הבית הכחול להנציח את יום השנה ה-102 להכרזת העצמאות הקוריאנית. הטקס נערך בפארק טפגול שבמחוז ג'ונגנו, סיאול והשתתף בו נשיא קוריאה הדרומית, מון ג'יאה-אין. בטקס, קראה ג'ון מתוך הכרזת העצמאות בשפה הקוריאנית. הבית הכחול חשף כי הם בחרו בג'ון כנציגה רב-תרבותית הידועה כאיידולית, המקדמת תוכן קוריאני ברחבי העולם. ב-4 במאי, יום השנה החמישי לבכורת I.O.I, התאחדו ג'ון ורוב חברות הלהקה לספיישל בשידור חי, בשם "".
ב-23 ביולי, הכריזה ג'ון על חזרתה עם סינגל חדש ששמו "Dumb Dumb", המתוכנן לצאת ב-2 באוגוסט. הקליפ לשיר זכה ל-10 מיליון צפיות תוך פחות מ-24 שעות ביוטיוב, ו-20 מיליון צפיות ביומיים, שניהם שיאים אישיים של הזמרת. השיר הגיע בשיאו למקומות ה-8 וה-9 במצעד הדיגיטלי של Gaon ובקיי-פופ הוט 100 של בילבורד קוריאה, בהתאמה, והיה לסינגל הראשון שלה כסולנית שנכנס לעשירייה הפותחת בשני המצעדים. "Dumb Dumb" היה גם לשיר הראשון שלה שנכנס למצעד הבילבורד גלובל ללא ארצות הברית, בו דורג במקום ה-130. בהמשך, יזמה ג'ון אתגר בשם "Dumb Dumb Challenge" בפלטפורמת שיתוף המדיה טיקטוק. ההאשטאג של האתגר זכה ליותר מ-70 מיליון צפיות בשבועיים, והגיע לכ-122.7 מיליון צפיות ביום שלאחר מכן.
ב-14 באוקטובר 2021, אישרה The Black Label כי ג'ון עתידה להוציא את אלבומה המלא הראשון, "XOXO", ואת הסינגל המוביל, הנושא את אותו השם, ב-29 באוקטובר. בין הרצועות באלבום נכללים הסינגלים הדיגיטליים "Birthday", "Outta My Head", "What You Waiting For" ו-"Dumb Dumb". האלבום דורג לראשונה במקום השישי במצעד האלבומים של Gaon, ונמכרו כ-55,223 מעותקיו בחודש נובמבר. הסינגל המוביל, "XOXO", הגיע למקום ה-43 במצעד הדיגיטלי של Gaon ואף היה לכניסה הראשונה שלה במצעד הבילבורד גלובל 200, במקום ה-185.
ב-24 בדצמבר 2021, הכריזה The Black Label על יציאת השיר "Anyone" כסינגל החמישי מתוך "XOXO". יום למחרת, ב-25 בדצמבר, יצא הקליפ הרשמי לשיר.
חיים אישיים.
השכלה.
בשנת 2013, סיימה ג'ון את לימודיה בבית הספר היסודי בבית הספר היסודי מידונג שבסיאול, וב-3 בפברואר 2017 סיימה את חטיבת הביניים בבית הספר צ'ונגדאם. היא השלימה את לימודיה התיכוניים בבית הספר לאומנות הנלים, במגמת מוזיקה מעשית וקולית, כאשר טקס הסיום נערך ב-7 בפברואר 2020.
טאקוונדו.